FI Euroopan unionin virallinen lehti CE 84/303

(2004/C 84 E/0351)

KIRJALLINEN KYSYMYS E-0063/04

esittäjä(t): Alexander de Roo (Verts/ALE) ja Hiltrud Breyer (Verts/ALE) komissiolle

(20. tammikuuta 2004)

Aihe: Ratapölkkyjen polttaminen

Alankomaiden Coevordenin ja Saksan Emlichheimin kuntien välissä sijaitsevalle rajat ylittävälle Europark-teollisuusalueelle suunnitellaan kolmen polttolaitoksen rakentamista jätelietteen, talousjätteen ja ratapölkkyjen hävittämistä varten. Laitosten vuosittaisen polttokapasiteetin arvioidaan nousevan 720 000 tonniin. Prosessin yhteydessä tuotetaan sähköä (60 megawattituntia vuodessa), jota jaellaan ”vihreänä energiana”.

Ratapölkyt on käsitelty tervan ja suolakyllästeiden kaltaisilla puunsuojausaineilla ja ne on (päätöksen 2000/532/EY mukaisesti) varustettava vaarallisen jätteen merkinnöin. Ratapölkkyjen polttaminen on kiistanalainen toimenpide, sillä sen yhteydessä on todettu pääsevän ilmaan, maaperään ja veteen pienhiukkasia, raskasmetalleja (kromia ja arseenia), hiilivetyjä ja dioksiineja.

Vanhat ratapölkyt ovat saastuneet kemiallisesti niin pahoin, että niitä on käsiteltävä vaarallisena kemiallisena jätteenä ja hävitettävä erityislaitoksissa.

Polttolaitosten takana olevat tahot toivovat saavansa luvat järjestettyä ennen 20. kesäkuuta 2004, koska kyseisen päivämäärän jälkeen ei jätepolttolaitosten rakentaminen liene enää mahdollista. Lupa on voimassa 20 vuotta.

Eikö Euroopan komissiokin ole sitä mieltä, että kyllästettyjen ratapölkkyjen polttaminen ei voi olla sallittua?

Onko komissio yhtä mieltä siitä, että jätteen poltolla tuotettua sähköä ei voi koskaan kutsua vihreäksi energiaksi, koska siten luodaan kuluttajille valheellinen kuva kyseisen energian alkuperästä?

Margot Wallströmin komission puolesta antama vastaus

(8. maaliskuuta 2004)

Kaikkien jätteidenpolttolaitosten on oltava 4. joulukuuta 2000 annetun parlamentin ja neuvoston direktiivin 2000/76/EY (1) mukaisia. Direktiiviä sovelletaan poltto- ja rinnakkaispolttolaitoksiin. Direktiivin 2 artiklan 2 kohdan nojalla puujäte, joka saattaa puunkyllästysaineella tai päällysteellä käsittelyn seurauksena sisältää halogenoituja orgaanisia aineita tai raskasmetalleja, ei ole direktiivin soveltamisalan ulkopuolella. Tämä merkitsee sitä, että laitosten, jotka polttavat puunkyllästysaineilla, kuten tervalla ja kreosootilla, kyllästettyjä ratapölkkyjä, on oltava direktiivin 2000/76/EY vaatimusten mukaisia. Nämä vaatimukset sisältävät rajoja raskasmetalli-, dioksiini- ja furaanipäästöille sekä orgaanisen hiilen kokonaismäärälle, joka saattaa olla olennainen tällaisen jätteen polttamisen kannalta. Ei näytä siltä, että rajoitukset olisivat tarpeen tällaisten jätteiden polttamisessa.

Sähköntuotannon edistämisestä uusiutuvista energialähteistä tuotetun sähkön sisämarkkinoilla 27 päivänä syyskuuta 2001 annetussa Euroopan parlamentin ja neuvoston direktiivissä 2001/77/EY (2) biomassa sisällytetään uusiutuvien energialähteiden määritelmään. Direktiivin määritelmän mukaan biomassalla tarkoitetaan ”maataloudesta (kasvi- ja eläinaineet mukaan lukien), metsätaloudesta ja niihin liittyvästä teollisuudesta peräisin olevien tuotteiden, jätteiden ja jätetuotteiden biohajoavaa osaa sekä teollisuus- ja yhdyskuntajätteiden biohajoavaa osaa”. Koska ratapölkyt on tehty puusta, tämän määritelmän mukaan ne osaltaan tuottavat sähköä uusiutuvista energialähteistä direktiivissä 2001/77/EY tarkoitetulla tavalla.

(1) EYVL L 332, 28.12.2000.

(2) EYVL L 283, 27.10.2001.